**5ο ΜΕΡΟΣ: ΤΑ ΚΟΜΙΚΣ ΤΟΥ ΜΕΣΟΠΟΛΕΜΟΥ**

 **ΗΡΩΙΣΜΟΣ, ΠΕΡΙΠΕΤΕΙΑ ΚΑΙ ΧΙΟΥΜΟΡ**

- Η δημιουργία των πρώτων ηρωικών και περιπετειωδών κόμικς ως προανακρουσμάτων ή απότοκων (;) της οικονομικής κρίσης και του κραχ του 1929. Ο μεσοπόλεμος ως πεδίο μετάβασης από την φαινομενική αθωότητα και το χιούμορ των comic-strips στην απενοχοποίηση και τη “νομιμοποίηση” της βίας ως μέσου επίλυσης διαφορών. Οι σαστισμένες ΗΠΑ “αναθέτουν” σε ηρωικές μορφές μεμονωμένων πρώιμων vigilante την ψυχαγωγική διέξοδο από το χρηματιστηριακό και κοινωνικό αδιέξοδο. Η χρήση του χρώματος γενικεύεται και οι “ρεαλιστικοί” χρωματισμοί συμβαδίζουν με τις σεναριακές ακροβασίες.

- Ο *Popeye* του Elzie Crisler Segar ως παντοδύναμος αγροίκος, πλην όμως τίμιος και ηθικός, αν και άξεστος, αντιήρωας. Η εξέλιξη του “οικογενειακού” cast του *Thimble Theater,* με τον σταδιακό παραγκωνισμό της Olive Oyl, την περιθωριοποίηση του κοινωνικού στοιχείου, τη μετάβαση στη σκληρότητα, τον κυνισμό, τη ρώμη και την υπερφυσική γροθιά. Το ουτοπικό Coconino των αλληγοριών του Herriman παρακμάζει μπρος στην πραγματιστική και δυστοπική σαπουνόπερα στο Sweethaven του Segar και των διαδόχων του (Bud Sagendorf κ.ά.). Η κινηματογραφική μεταφορά από τον Robert Altman.

- Μικρά κοριτσάκια προωθούν την αθωότητα και το χιούμορ (*Nancy*, *Little Lulu*), προπαγανδίζουν ηθικές αξίες (*Little Orphan Annie*) ή υπαινίσσονται την υποβόσκουσα και καταπιεσμένη σεξουαλικότητά τους (*Betty Boop*).

- Η παράδοση, η ασφάλεια, ο “αμερικανικός τρόπος ζωής”, η πίστη στα θεσμικά όργανα εναντίον της εγκληματικότητας και της παραβατικότητας “διαταραγμένων” μυαλών. Η επιστροφή του “νόμου”, όχι κατ’ ανάγκην εκ του κράτους εκπορευόμενου, απέναντι στη διασάλευση της τάξης.

- Φανταστικοί ανιστορικοί κόσμοι, μεσαιωνικοί κόσμοι και κόσμοι (δια)φυγής μέσω ηρωικών ιπποτικών ανδραγαθημάτων. Το θάρρος, η τιμή, η γενναιότητα, ο αλτρουισμός, η αυτοθυσία, η δόξα, η περηφάνια ως (υποτιθέμενες) έμφυτες αξίες του αυτόνομου ήρωα-προτύπου σε αντιδιαστολή με τους συλλογικούς αγώνες χειραφέτησης: *Prince Valiant*. Τα κόμικς του Hal Foster.

- Τα κόμικς μυστηρίου: μάγοι (*Mandrake the Magician*), ντετέκτιβ (*Dick Tracy*, *Secret Agent X-9*) και μασκοφόροι (*Phantom*) και το έργο των Dashiell Hammett - Alex Raymond, Chester Gould και Lee Falk.

- Οι σχεδιαστικοί και αφηγηματικοί πειραματισμοί του Roy Crane (*Wash Tubbs, Captain Easy*). Η μετάβαση από τον πρωταγωνιστή-μέσο πολίτη στον ήρωα-πρότυπο και η υλοποίησή της στην ίδια σειρά ως εξελικτική μετάλλαξη ή ως εμπορική αναγκαιότητα. Σχεδιαστικές (ράστερ, σκιάσεις, ποικιλόμορφα πλαίσια) και σεναριακές (crossover, αλλαγή πρωταγωνιστών) καινοτομίες.

- Ο τυχοδιωκτισμός και η εξερεύνηση του “εξωτικού” ως άλλοθι της νέας αποικιοκρατίας: *Terry and the Pirates* και *Steve Canyon* του Milton Caniff. Η καταξίωση του δημιουργού και η εξέλιξή του σε σταρ του Τύπου.

- Εξωγήινοι κόσμοι και διαπλανητικά ταξίδια: *Buck Rogers*, *Flash Gordon*. Η μετάθεση του πεδίου δράσης μακρύτερα-ψηλότερα-δυνατότερα ως αλληγορία του νέο-ιμπεριαλισμού αλλά και ο μοναχικός “μετανάστης” ως εξόριστος σε κόσμους ξένους.

- Ο “πρωτογονισμός” ως ηθική αξία και οι ζούγκλες της Αφρικής ως, καλλιτεχνική αδεία, μεταφορά για τις ζούγκλες των μεγαλουπόλεων: *Tarzan*.

Προτεινόμενη βιβλιογραφία:

* Sabin, Roger, *Κόμικς ή Κομιξ; Η Ιστορία μιας «Σχεδόν» Τέχνης* (μτφρ.: Γιώργος Μπαρουξής). Αθήνα: Terzobooks, 1997. (σελ. 33-37, 53-54)
* Walker, Brian, *The Comics Before 1945*. Νέα Υόρκη: Harry N. Abrams, Inc.

 Publishers, 2004. (σελ. 184-243)

* Robinson, Jerry, *The Comics, An Illustrated History of Comic Strip Art 1895-2010*. Μιλγουόκι: Dark Horse, 2010. (σελ. 112-218)
* Inge, M. Thomas, *Comics as Culture*. Μισισίπι: University Press of Mississippi, 1990.

 (σελ. 79-99)

* Κουκουλάς, Γιάννης, *Γυναίκες στα Κόμικς, Ηρωίδες για κάθε χρήση*. Αθήνα: Futura, 2005. (σελ. 25-41)
* Κάουα, Αβραάμ, *Εικονικά Βλέμματα, Μεταμοντέρνα Αφήγηση στα Κόμικς, τον Κινηματογράφο και τη Λογοτεχνία*. Αθήνα: Futura, 2002. (σελ. 183-185)
* Τσίτσοβιτς, Γιώργος, *Τσακ, Πατ, Μπουμ!*. Αθήνα: Μαμουθκόμιξ, 2013. (σελ. 39-82)
* Gardner Jared, *Projections, Comics and the History of Twenty-First-Century Storytelling*. Στάνφορντ: Stanford University Press, 2012, (σελ. 29-67)
* Strömberg, Fredrik, *Comic Art Propaganda, A Graphic History*. Ανατολικό Σάσεξ: Ilex,

 2010. (σελ. 18-21)